Steinerhøyskolen

Steinerhøyskolen er en norsk, privat høyskole som primært utdanner lærere og barnehagelærere. Den er lokalisert i bygget til tidligere Berles skole i Professor Dahls gate 30 på Frogner i Oslo. Steinerhøyskolen er akkreditert som høyskole av NOKUT og tilbyr utdanning på bachelor- og masternivå i steinerpedagogikk. Bachelorprogrammene er lærer, barnehagelærer og sosialpedagogikk. Videre tilbyr høyskolen et internasjonalt masterprogram samt forskjellige videre- og etterutdannelser for pedagoger. 

 Historie 
Steinerhøyskolen ble opprettet 1981 i Oslo som Antroposofisk Pedagogisk Seminar, for å utdanne lærere til det voksende antall steinerskoler i Norge. Høyskolen ble da godkjent av Kunnskapsdepartementet som kompetansegivende for arbeid i norske steinerskoler, og mottar statsstøtte i henhold til Privathøyskoleloven av 1986. Siden 1997 har høyskolen vært 100% statsfinansiert (opp fra 50% i 1983). Steinerhøyskolen er organisert som en almennyttig stiftelse, med styret som øverste organ. I 2025 fikk Steinerhøyskolen institusjonsakkreditering som høyskole av NOKUT.

l 1990 fikk høyskolen en ny linje for førskolepedagogikk, en treårig utdanning som gir kompetanse for arbeid i steinerbarnehager. Utdanningen kan også tas som fireårig deltidsutdanning. Høsten 2005 etablerte høyskolen to nye studietilbud: Mastergrad i steinerpedagogikk og studieår i billedkunstfag (nå form og farge). I 2020 begynte Steinerhøyskolen et samarbeid med Oslomet om en 5-årig lærerutdanning som gir mastergrad og kompetanse til å undervise i både steinerskoler og offentlige skoler. Fra høsten 2024 er det mulig å ta lærerstudier som en samlingsbasert deltidsutdanning. 

I samarbeid med Alanus University of Arts and Social Sciences utgir høyskolen det akademiske tidsskriftet Research on Steiner Education.http://www.rosejourn.com Høyskolen er involvert i samarbeid med østeuropeiske land, bl.a. som vertskap for International Waldorf Summer Seminar.http://www.norway.si/News_and_events/bilateral/waldorfschool/

Det engelske navnet er Rudolf Steiner University College.

 Referanser 

 Eksterne lenker 

 Hva er steinerpedagogikk?; steinerhoyskolen.no

Kategori:Pedagogikk
Kategori:Høyskoler i Oslo
Kategori:Skoler i bydel Frogner
Kategori:Antroposofi
Kategori:Norske stiftelser
Kategori:Utdanningsinstitusjoner etablert i 1981